(Υ.Ε. 15.42.004)

**ΕΠΕΞΗΓΗΜΑΤΙΚΟ ΣΗΜΕΙΩΜΑ**

**Οι περί Τμήματος Κτηματολογίου και Χωρομετρίας (Σχέδια Υπηρεσίας) –**

 **Θέσεις Κτηματολογικού Λειτουργού Α’ και Κτηματολογικού Λειτουργού Β’ Κανονισμοί του 2022**

1. Το Υπουργείο Εσωτερικών σε συνεργασία με το Τμήμα Δημόσιας Διοίκησης και Προσωπικού, προέβη στη σύνταξη ενοποιημένων Σχεδίων Υπηρεσίας για τις πιο πάνω θέσεις του Κτηματολογικού Λειτουργού Α΄ και Κτηματολογικού Λειτουργού Β΄ του Τμήματος Κτηματολογίου και Χωρομετρίας, τα οποία συζητήθηκαν και συμφωνήθηκαν από την αρμόδια Υποεπιτροπή της Μικτής Επιτροπής Προσωπικού για Σχέδια Υπηρεσίας και έτυχαν νομοτεχνικού ελέγχου από τη Νομική Υπηρεσία της Δημοκρατίας. Αντίγραφο τόσο των υφιστάμενων Σχεδίων Υπηρεσίας, όσο και των προτεινόμενων ενοποιημένων Σχεδίων Υπηρεσίας σε μορφή Κανονισμών, επισυνάπτονται ως ΠΑΡΑΡΤΗΜΑΤΑ 1 και 2, αντίστοιχα.

2. Το νέο προτεινόμενο Σχέδιο Υπηρεσίας της θέσης Κτηματολογικού Λειτουργού Α΄ κρίθηκε αναγκαίο για σκοπούς ενοποίησης των δύο υφιστάμενων Σχεδίων Υπηρεσίας (Κτηματολογικού Λειτουργού Α΄ (Κτηματολογίου) και Κτηματολογικού Λειτουργού Α΄ (Χωρομετρίας / Χαρτογραφίας / Χωρομετρικών Υπολογισμών / Φωτολιθογραφίας), έτσι ώστε να συνάδει με τον περί Προϋπολογισμού Νόμο, στον οποίο περιλαμβάνεται μόνο μια κατηγορία τέτοιας θέσης, αυτή του Κτηματολογικού Λειτουργού Α΄. Περαιτέρω το νέο Σχέδιο Υπηρεσίας συνάδει με το επίσης υπό τροποποίηση, Σχέδιο Υπηρεσίας της αμέσως κατώτερης θέσης, δηλαδή με το Σχέδιο Υπηρεσίας της θέσης Κτηματολογικού Λειτουργού Β’, καθώς επίσης και με τη γενική πολιτική, που ακολουθείται κατά τον καταρτισμό των προνοιών των Σχεδίων Υπηρεσίας σε όλη την Δημόσια Υπηρεσία και τον ευρύτερο δημόσιο τομέα.

3. Το νέο προτεινόμενο Σχέδιο Υπηρεσίας της θέσης Κτηματολογικού Λειτουργού Β΄ κρίθηκε αναγκαίο για σκοπούς ενοποίησης των δύο υφιστάμενων Σχεδίων Υπηρεσίας (Κτηματολογικού Λειτουργού Β΄ (Κτηματολογίου) και Κτηματολογικού Λειτουργού Β΄(Χωρομετρίας/Χαρτογραφίας)), έτσι ώστε να συνάδει με τον περί Προϋπολογισμού Νόμο, στον οποίο περιλαμβάνεται μόνο μια κατηγορία τέτοιας θέσης, αυτή του Κτηματολογικού Λειτουργού Β΄. Με το νέο προτεινόμενο Σχέδιο Υπηρεσίας, η θέση Κτηματολογικού Λειτουργού Β’ καθορίζεται ως θέση Πρώτου Διορισμού και καθίσταται πλέον δυνατή η πλήρωση των κενών θέσεων (κάτι που από τις 22/4/2019 δεν ήταν δυνατό να προχωρήσει καθότι από τα δύο (2) προαναφερόμενα Σχέδια Υπηρεσίας που ίσχυαν, το ένα καθόριζε τη θέση ως θέση Πρώτου Διορισμού και το άλλο ως θέση Πρώτου Διορισμού και Προαγωγής καθιστώντας έτσι, αδύνατη την πλήρωση των θέσεων από την Επιτροπή Δημόσιας Υπηρεσίας). Περαιτέρω, κρίθηκε αναγκαίος ο εκσυγχρονισμός του υπό αναφορά Σχεδίου Υπηρεσίας έτσι ώστε να συνάδει με τη γενική πολιτική που ακολουθείται κατά τον καταρτισμό των προνοιών των Σχεδίων Υπηρεσίας σε όλη την Δημόσια Υπηρεσία και τον ευρύτερο δημόσιο τομέα.

4. Το Υπουργικό Συμβούλιο κατά τη συνεδρία του στις 13/12/2021 ενέκρινε, σύμφωνα με το άρθρο 27 των περί Δημόσιας Υπηρεσίας Νόμων του 1990 έως 2020, τους περί Τμήματος Κτηματολογίου και Χωρομετρίας (Σχέδια Υπηρεσίας) – Θέση Κτηματολογικού Λειτουργού Α΄ και Κτηματολογικού Λειτουργού Β΄ Κανονισμούς του 2022 και εξουσιοδότησε τον Υπουργό Εσωτερικών να τους καταθέσει στη Βουλή των Αντιπροσώπων σύμφωνα με τις πρόνοιες του άρθρου 87(4) των προαναφερθέντων Νόμων και να επιφέρει οποιεσδήποτε αλλαγές κρίνει σκόπιμες κατά το στάδιο επεξεργασίας και συζήτησης των Κανονισμών στη Βουλή των Αντιπροσώπων, άνευ επαναφοράς του θέματος στο Συμβούλιο. Αντίγραφα των σχετικών Αποφάσεων επισυνάπτονται.

5. Ο Υπουργός Εσωτερικών με την παρούσα Εισηγητική Έκθεση, καταθέτει στη Βουλή των Αντιπροσώπων για έγκριση τους περί Τμήματος Κτηματολογίου και Χωρομετρίας (Σχέδια Υπηρεσίας) – Θέσεις Κτηματολογικού Λειτουργού Α΄ και Κτηματολογικού Λειτουργού Β΄ Κανονισμούς του 2022, σύμφωνα με τις πρόνοιες του άρθρου 87(4) των περί Δημόσιας Υπηρεσίας Νόμων του 1990 έως 2020.

|  |  |
| --- | --- |
|  | ΥΠΟΥΡΓΕΙΟ ΕΣΩΤΕΡΙΚΩΝΛΕΥΚΩΣΙΑ |

25 Ιανουαρίου, 2022